COMUNICARE A COMISIEI CĂTRE PARLAMENTUL EUROPEAN, CONSILIUL EUROPEAN AND ȘI CONSILIU

I. INTRODUCERE

Acesta este cel de al paisprezecelea raport privind progresele înregistrate către o uniune a securității efectivă și reală. Raportul prezintă evoluțiile a doi piloni principali: pe de o parte, combaterea terorismului și a criminalității organizate, precum și a mijloacelor care le susțin și, pe de altă parte, consolidarea mijloacelor noastre de apărare și dezvoltarea rezilienței împotriva acestor amenințări.

Atacurile brutale comise la Trèbes și Carcassonne în Franța la 23 martie 2018 reamintesc faptul că amenințarea pe care o reprezintă terorismul rămâne la un nivel ridicat în UE. Ca parte a eforturilor continue în cadrul uniunii securității pentru a contracara această amenințare, Comisia a prezentat, împreună cu prezentul raport privind progresele înregistrate, un nou pachet de măsuri în materie de securitate pentru a închide spațiul în care teroriștii și alți infractori își desfășoară activitatea, făcând mai dificil pentru aceștia să-și planifice și să-și pună în aplicare actele odioase. Acesta cuprinde propuneri legislative pentru îmbunătățirea colectării transfrontaliere de probe electronice și a accesului la informații financiare pentru anchete și urmăriri penale, în special pentru infracțiunile grave, consolidând, de asemenea, cooperarea dintre unitățile de informații financiare și autoritățile de aplicare a legii. Pachetul include, de asemenea, măsuri operaționale de prevenire a accesului teroriștilor și al altor infractori la arme de foc importate și la precursori de explozivi care pot fi utilizați în mod abuziv pentru a face explozivi artizanali, astfel cum s-a întâmplat în mai multe atacuri recente. În sfârșit, o propunere legislativă de îmbunătățire a securității cărților de identitate naționale și a documentelor de ședere va face mai dificil pentru teroriști și alți infractori să utilizeze în mod necorespunzător sau să falsifice astfel de documente pentru a intra sau a se deplasa în UE.

Atacul de la Salisbury din 4 martie 2018 a oferit un exemplu șocant al amenințării reale pe care o pot reprezenta substanțele chimice la adresa securității colective. Consiliul European din 22-23 martie 2018 a condamnat atacul în termenii cei mai fermi. Acesta a subliniat faptul că UE, ca parte a răspunsului său, trebuie să își consolideze reziliența la riscurile chimice, biologice, radiologice și nucleare. Prezentul raport privind progresele înregistrate evidențiază măsurile care sunt luate în acest sens, în cadrul punerii în aplicare a Planului de acțiune din octombrie 2017 pentru consolidarea pregătirii împotriva acestor riscuri în materie de securitate. Prezentul raport oferă, de asemenea, informații actualizate privind punerea în aplicare a altor dosare prioritare în ceea ce privește uniunea securității, care vizează eforturile de combatere a radicalizării online, de îmbunătățire a schimbului de informații, de sprijinire a protecției spațiilor publice și de combatere a amenințărilor cibernetice.

II. ÎNCHIDEREA SPAȚIULUI ÎN CARE TERORIȘTII ȘI INFRACTORII ÎȘI DESFĂȘOARĂ ACTIVITATEA

1.Noi instrumente pentru colectarea de probe electronice în cadrul procedurilor penale

Probele electronice au devenit relevante în marea majoritate a investigațiilor penale, iar din ce în ce mai des autoritățile judiciare trebuie să facă o cerere într-o altă jurisdicție pentru a obține probele necesare de la furnizorii de servicii. Prin urmare, facilitarea și accelerarea obținerii acestor probe la nivel transfrontalier sunt de o importanță crucială pentru investigarea și urmărirea penală a infracțiunilor, inclusiv a terorismului sau a criminalității informatice. În acest sens, Comisia a prezentat, împreună cu prezentul raport privind progresele înregistrate, două propuneri legislative de îmbunătățire a colectării transfrontaliere de probe electronice pentru procedurile penale, și anume o propunere de Regulament privind ordinul european de producție și ordonanța asigurătorie europeană pentru probele electronice în materie penală și o propunere de Directivă de stabilire a unor norme armonizate privind desemnarea reprezentanților legali în scopul colectării de probe în cadrul procedurilor penale . Propunerile de regulament și de directivă vor oferi autorităților competente de aplicare a legii și autorităților judiciare noi instrumente pentru obținerea probelor electronice pentru investigarea și urmărirea penală a infracțiunilor, inclusiv a terorismului și a criminalității informatice. Prin aceste propuneri, Comisia răspunde apelurilor din partea Parlamentului European și a Consiliului de a prezenta un cadru legislativ la nivelul UE pentru măsurile de obținere a probelor electronice la nivel transfrontalier, împreună cu garanții solide pentru a proteja drepturile și libertățile persoanelor fizice .

Propunerea de regulament prevede un ordin european de producție și o ordonanță asigurătorie europeană. Acestea vor permite autorităților competente dintr-un stat membru să oblige în mod direct furnizorii de servicii (furnizori de servicii de comunicații electronice și furnizori specifici de servicii ale societății informaționale) stabiliți sau reprezentați într-un alt stat membru să păstreze sau să producă date electronice existente pentru investigarea și urmărirea penală a infracțiunilor care intră în domeniul de aplicare a regulamentului, într-un mod proporțional și necesar pentru fiecare caz în parte. Pentru a asigura respectarea acestor ordine, propunerea de directivă obligă furnizorii de servicii să desemneze cel puțin un reprezentant legal în Uniune. Având în vedere natura fără frontiere a internetului, propunerile vizează furnizorii de servicii relevanți care oferă servicii în unul sau mai multe state membre, indiferent de locul unde se află sediul lor, infrastructura acestora sau stocarea informațiilor.

Propunerea de regulament prevede garanții solide pentru a asigura respectarea deplină a drepturilor fundamentale, cum ar fi implicarea ex ante a autorităților judiciare și cerințe suplimentare pentru obținerea anumitor categorii de date. Mai mult, având în vedere că ordinele pot fi eliberate numai în cadrul unor proceduri penale și dacă acest lucru este prevăzut în situații naționale comparabile, se aplică toate garanțiile procedurale de drept penal. În plus, regulamentul prevede norme specifice pentru căi de atac eficiente pentru persoanele afectate. Regulamentul include, de asemenea, dreptul furnizorului de servicii de a solicita reexaminarea în statul membru emitent sau, în cazul în care ordinul este transmis spre executare, în statul membru gazdă, pe baza unor motive stabilite. Printre acestea se numără cazurile în care este evident că ordinul nu a fost emis sau validat de o autoritate competentă, este incomplet, încalcă în mod evident Carta drepturilor fundamentale a Uniunii Europene sau este în mod vădit abuziv. În plus, regulamentul prevede mecanisme pentru evitarea și reducerea potențialelor conflicte cu obligațiile pe care furnizorii de servicii le pot avea în conformitate cu legislația din țările terțe.

Propunerile legislative se bazează pe o evaluare temeinică a impactului și au fost documentate în urma unui proces de consultare derulat pe parcursul a doi ani care a implicat practicieni, cetățeni, prestatori de servicii, organizații guvernamentale și neguvernamentale, precum și reprezentanți ai mediului academic . De asemenea, Comisia a participat la discuții conexe în cadrul Consiliului Europei și a urmărit îndeaproape evoluțiile din țările din afara UE, inclusiv adoptarea recentă de către Congresul Statelor Unite a Legii de clarificare a utilizării legale a datelor în străinătate (Clarifying Lawful Overseas Use of Data Act, CLOUD Act). Propunerile prezentate împreună cu prezentul raport privind progresele înregistrate oferă baza unei abordări coordonate și coerente în cadrul UE și la nivel internațional, ținând seama în mod corespunzător de normele UE, inclusiv de principiul nediscriminării statelor membre și a cetățenilor UE. De asemenea, Comisia continuă să participe activ la discuțiile din cadrul Convenției Consiliului Europei privind criminalitatea informatică.

Comisia invită colegiuitorii să examineze fără întârziere această propunere legislativă, care este inclusă în Declarația comună privind prioritățile legislative ale UE pentru perioada 2018­2019, în vederea ajungerii la un acord rapid.

În paralel cu propunerile legislative, Comisia continuă să lucreze la măsuri practice pentru îmbunătățirea cooperării judiciare pe baza Convenției cu privire la asistența judiciară reciprocă și a Directivei privind ordinul european de anchetă , precum și a cooperării dintre autorități și furnizorii de servicii în cadrul juridic existent. Aceste măsuri includ formarea autorităților, promovarea utilizării punctelor unice de contact la nivel național și crearea unei platforme online pentru schimbul securizat de cereri și răspunsuri privind emiterea ordinului european de anchetă pe baza unei versiuni electronice a formularelor privind ordinul european de anchetă. Comisia colaborează îndeaproape cu agențiile relevante ale UE și cu părțile interesate pentru a asigura punerea rapidă în aplicare a acestora.

2.Facilitarea utilizării informațiilor financiare pentru prevenirea, depistarea, investigarea sau urmărirea penală a infracțiunilor grave

Infractorii și teroriștii își desfășoară activitatea în diferite state membre și au posibilitatea de a transfera fonduri între diferite conturi bancare în timp de câteva ore pentru a-și pregăti actele sau pentru a se deplasa și a spăla produsele provenite din săvârșirea infracțiunilor. Investigarea infracțiunilor grave și a terorismului ar putea ajunge într-un impas ca urmare a eșecului de a asigura accesul în timp util, exact și cuprinzător la datele financiare relevante. Având în vedere importanța informațiilor financiare pentru investigații, este esențial să se intensifice cooperarea dintre autoritățile responsabile pentru combaterea formelor grave de criminalitate și a terorismului și să se îmbunătățească accesul acestora la informații financiare și utilizarea acestor informații, respectând pe deplin drepturile fundamentale și garanțiile procedurale aplicabile. În acest scop, Comisia a adoptat, împreună cu prezentul raport privind progresele înregistrate, o propunere de directivă pentru a facilita utilizarea informațiilor financiare și a altor informații pentru prevenirea, depistarea, investigarea sau urmărirea penală a infracțiunilor grave .

Această propunere, bazată pe o evaluare aprofundată a impactului, oferă autorităților de aplicare a legii desemnate și birourilor de recuperare a activelor acces direct la informațiile bancare păstrate în registre naționale centralizate de conturi bancare și la sistemele de extragere a datelor astfel cum sunt prevăzute în Directiva privind combaterea spălării banilor. Un astfel de acces se acordă de la caz la caz în scopul combaterii formelor grave de criminalitate. De asemenea, aceasta va reduce în mod considerabil sarcina administrativă a instituțiilor financiare care nu vor mai trebui să răspundă unor cereri generalizate de informații din partea autorităților de aplicare a legii.

Propunerea consolidează în continuare cooperarea dintre unitățile de informații financiare și autoritățile de aplicare a legii, precum și între unitățile de informații financiare din diferite state membre. În plus, statele membre vor trebui să se asigure că unitatea lor națională Europol răspunde solicitărilor formulate de Europol cu privire la informații cuprinse în registre centralizate de conturi bancare și la informații financiare și analize financiare. Solicitările formulate de Europol trebuie să fie justificate în mod corespunzător și punctuale, în limita responsabilităților Europol și pentru îndeplinirea sarcinilor sale. Îmbunătățirea accesului autorităților de aplicare a legii la datele financiare și o mai bună cooperare cu unitățile de informații financiare vor accelera anchetele și vor permite autorităților să combată criminalitatea transfrontalieră într-un mod mai eficace. Europol va putea, de asemenea, să își consolideze sprijinul acordat statelor membre în combaterea infracțiunilor care intră în competența Europol. Pentru a respecta dreptul fundamental la protecția datelor cu caracter personal și la confidențialitate, propunerea de directivă prevede garanții stricte pentru prelucrarea datelor cu caracter personal.

Comisia invită colegiuitorii să examineze fără întârziere această propunere legislativă, care este inclusă în Declarația comună privind prioritățile legislative ale UE pentru perioada 2018­2019, în vederea ajungerii la un acord rapid. De asemenea, Comisia reiterează importanța punerii integrale în aplicare a celei de a patra Directive privind combaterea spălării banilor și a instrumentelor pe care aceasta le oferă pentru combaterea spălării banilor și a finanțării terorismului. Aceasta include necesitatea de a furniza unităților de informații financiare resurse adecvate pentru îndeplinirea sarcinilor acestora. În plus, amendamentul la cea de a patra Directivă privind combaterea spălării banilor, convenit politic de colegiuitori în decembrie 2017, prevede obligația Comisiei de a prezenta Parlamentului European și Consiliului un raport de evaluare a unei posibile interconectări a registrelor centralizate de conturi bancare, până în iunie 2020. Comisia efectuează un studiu în acest sens și își va prezenta concluziile până la jumătatea anului 2019.

3.Normele consolidate împotriva precursorilor de explozivi utilizați pentru explozivi artizanali

Teroriștii și infractorii au utilizat explozivi artizanali în multe atacuri din UE, inclusiv cele de la Madrid (2004), Londra (2005), Paris (2015), Bruxelles (2016), Manchester (2017) și Parsons Green (2017). Un număr și mai mare de atacuri eșuate și dejucate au implicat, de asemenea, tentative de utilizare a unor explozivi artizanali. Aceste atacuri evidențiază necesitatea de a limita cât mai mult posibil accesul și utilizarea de către teroriști a precursorilor de explozivi care pot fi utilizați în mod abuziv pentru a fabrica explozivi artizanali. În acest scop, Comisia a adoptat, împreună cu prezentul raport privind progresele înregistrate, o propunere de revizuire și consolidare a restricțiilor existente din Regulamentul 98/2013 privind comercializarea și utilizarea precursorilor de explozivi. Aceasta se înscrie în continuarea Recomandării Comisiei din octombrie 2017 care a stabilit măsuri imediate de prevenire a utilizării abuzive a precursorilor de explozivi pe baza normelor existente. Propunerea se bazează pe o serie de consultări cu diferite grupuri de părți interesate și pe o evaluare aprofundată a impactului. În conformitate cu regulamentul din 2013, punerea la dispoziție, introducerea, deținerea și utilizarea anumitor precursori de explozivi sunt restricționate și tranzacțiile suspecte trebuie raportate. Cu toate că aceste restricții și controale au contribuit la scăderea cantității de precursori de explozivi aflate la dispoziția publicului larg și au condus la creșterea numărului de rapoarte privind tranzacțiile suspecte, ele s-au dovedit a fi insuficiente pentru a împiedica utilizarea abuzivă a acestor substanțe de către teroriști și infractori în vederea producerii de explozivi.